b'\n_START_ARTICLE_\nReinhard Zimmermann\n_START_PARAGRAPH_\nReinhard Zimmermann (liet. Reinhardas Cimermanas; g. 1952 m. spalio 10 d. Hamburge, Vokietija) \xe2\x80\x93 vokie\xc4\x8di\xc5\xb3 teisininkas, teis\xc4\x97tyrininkas civilistas komparatyvistas, Bucerijaus teis\xc4\x97s mokyklos profesorius.\n_START_SECTION_\nBiografija\n_START_PARAGRAPH_\nReinhard Zimmermann Hamburgo universitete baig\xc4\x97 teis\xc4\x97s studijas ir apgyn\xc4\x97 disertacij\xc4\x85, teis\xc4\x97s moksl\xc5\xb3 daktaras. I\xc5\xa1laik\xc4\x99s \xe2\x80\x9edid\xc4\xafj\xc4\xaf\xe2\x80\x9c valstybin\xc4\xaf teis\xc4\x97s egzamin\xc4\x85, nuo 1979 m. prof. Peter Meincke mokslinis asistentas Kelno universiteto Teis\xc4\x97s fakultete, nuo 1981 m. Keiptauno universiteto Rom\xc4\x97n\xc5\xb3 teis\xc4\x97s ir lyginamosios teis\xc4\x97s katedros ved\xc4\x97jas, nuo 1988 m. Regensburgo universiteto ordinarinis profesorius, nuo 2002 m. Makso Planko u\xc5\xbesienio ir tarptautin\xc4\x97s privatin\xc4\x97s teis\xc4\x97s instituto Hamburge direktorius, nuo 2006 m. Makso Planko bendrijos Humanitarini\xc5\xb3, socialini\xc5\xb3 moksl\xc5\xb3 sekcijos pirmininkas, nuo 2008 m. Bucerijaus teis\xc4\x97s mokyklos profesorius._NEWLINE_D\xc4\x97stydamas Regensburge, buvo u\xc5\xbesienio universitet\xc5\xb3 kviestinis profesorius, d\xc4\x97st\xc4\x97 JAV, D. Britanijoje (Edinburgh, \xc4\x8cikaga, Kalifornija, Jeilis, Kembrid\xc5\xbeas, Oksfordas). Nuo 2004 m. Vokietijos mokslo ir studij\xc5\xb3 paramos fondo Studienstiftung des deutschen Volkes kuratorijos narys ir pirmininko pavaduotojas. \xc4\xaevairi\xc5\xb3 Vokietijos, Austrijos, kit\xc5\xb3 u\xc5\xbesienio moksl\xc5\xb3 akademij\xc5\xb3 narys._NEWLINE_Mokslini\xc5\xb3 interes\xc5\xb3 sritys \xe2\x80\x93 prievoli\xc5\xb3 teis\xc4\x97 (teis\xc4\x97s istorija ir lyginamoji teis\xc4\x97tyra), angli\xc5\xa1koji common law ir kontinentin\xc4\x97s teis\xc4\x97s civilin\xc4\x97 teis\xc4\x97 (civil law), mi\xc5\xa1riosios teis\xc4\x97s sistemos (ypa\xc4\x8d \xc5\xa0kotija ir Piet\xc5\xb3 Afrika) bei Europos privatin\xc4\x97s teis\xc4\x97s unifikacija.'